kardosdrur/scandi-wiki huggingface dataset:
Sagnlandet Lejre

Sagnlandet Lejre (Historisk Arkæologisk Forsknings- og Formidlingscenter) er et forsknings- og formidlingscenter og turistattraktion med fortid og arkæologi som hovedtema. Ved dets skabelse i 1964 gik det under navnet Historisk-arkæologisk Forsøgscenter og var derfor i mange år kendt som Lejre Forsøgscenter. Sagnlandet ligger ca. 4 km nordvest for Lejre i Lejre Kommune 13 km vest for Roskilde. 

Det blev grundlagt af Hans Ole Hansen, som ville formidle viden om fortidens levevis gennem eksperimental arkæologisk forskning, levendegørelse og undervisning baseret på aktiv deltagelse, for herved at skabe forundring over fortiden hos det moderne menneske.
Sagnlandet Lejre formidler Danmarks fortid fra jægerstenalderen til landbotiden. Da stedet åbnede, var det verdens første center for forsøg med forhistorisk og historisk teknologi, og det har inspireret andre centre verden over. Den 1. marts 2009 skiftede Lejre Forsøgscenter navn til Sagnlandet Lejr. Det besøges årligt af ca. 60.000 gæster.

Sagnlandet Lejre er et af det statsstøttede videnspædagogiske aktivitetscentre.

Områder og attraktioner 

I de arbejdende værksteder: væveværkstedet, pottemageriet og smedjen laves kopier af håndværk fra historisk og forhistorisk tid. Her fremstilles redskaberne, dragterne og husgeråd til brug i de rekonstruerede miljøer.

Sagnlandet er præget af husdyr: dels racer som i størrelse og kropsbygning ligner jernalderens (nu uddøde) husdyrracer, dels 1800-tallets danske husdyrracer.

Familier har mulighed for at bo i jernalderlandsbyen, i landbohusene og på stenalderbopladsen og for at indgå aktivt i formidlingen og levendegørelse af miljøet.

Stenalder
Sagnlandet rummer en rekonstrueret boplads kaldet Athra fra Ertebølletiden (5500 – 3900 f.Kr.) og rekonstruerede landbohuse fra 1800-tallet, Krikkebjerghusene.

Jernalder
I Sagnlandet findes desuden en jernalderlandsby kaldet Lethra, som består af fire rekonstruerede jernaldergårde fra perioden 200 f.Kr. – 200 e.Kr.

Vikingetid
Der findes også en boplads fra vikingetiden og hytter fra tidligere perioder af jægerstenalderen - i disse er der dog kun aktiviteter i kortere tid.

Landbohusene
I landbohusene formidles om 1800-tallets husmandssteder i to rekonstruerede huse; Hørhavehuset og Tystruphuset.

Se også 
 Middelaldercentret et forsøgscenter der beskæftiger sig med middelalderen

Referencer

Eksterne henvisninger 

 Sagnlandet Lejres hjemmeside

Historiske museer i Danmark
Frilandsmuseer i Danmark
Lejre
Museer etableret i 1964
Museer i Region Sjælland
Eksperimentel arkæologi
Vikingetidsmuseer
Cirkus Tværs

Cirkus Tværs er et internationalt børne- og ungdomscirkus som ligger i cirkusbygningen i Gellerup ved Aarhus, lige overfor City Vest. Cirkus Tværs har eksisteret siden 1986 som et socialt/kulurelt projekt rettet især mod lokalområdet. Cirkus Tværs har i mange år også arrangeret Børne- og ungdoms Cirkusfestival.

Se også 
 Cirkus Kæphøj

Eksterne henvisninger 
Cirkus Tværs

Tværs
Brabrand

Etableret i 1986
Virksomheder i Aarhus
Nathan (Bartimæus-trilogien)

Nathan er en fiktiv person i Bartimæus-trilogien. Hans troldmandsnavn er John Mandrake.

Biografi
Da Nathan er meget ung kommer han i troldmandslære hos Hr. Underwood og hans kone fru Underwood. Han kommer til at holde meget af fru Underwood, men bliver senere i første bind dræbt. Så han drager af sted med Bartimæus (dæmonen) for at hævne mrs. Underwoods død.  

Nathan er af natur meget utålmodig, hungrende efter viden  og samvittighedsfuld. 

Fiktive personer i Bartimæus-trilogien

en:List of Bartimaeus characters#Magicians
Kitty Jones (Bartimæus-trilogien)

Kathleen "Kitty" Jones er en fiktiv person i Bartimæus-trilogien. Hun optræder i alle tre bøger i serien.

Kathleen "Kitty" Jones er et almindeligt ungt mennesker. Hun er medlem af Modstandsbevægelsen, der bekæmper det magiske oligarki, der hersker i Storbritannien. Som andre medlemmer af Modstandsbevægelsen er hun modstandsdygtig overfor magiske angreb, og hun kan modstå dæmoners angreb, som ellers ville dræbe normale mennesker.

I den tredje og sidste bog i trilogien, Ptolemæusporten (2005), leder efter en måde at stoppe hadet mellem mennesker og djinn, og hun undersøger Bartimæus' fortid. Hun bliver også det kun anden menneske, som rejser til Det Andet Sted. Efter Nathans død afviser hun at blive en del af den nye regering.

Fiktive personer i Bartimæus-trilogien
Stefano Tacconi

Stefano Tacconi (født 13. maj 1957 i Perugia, Italien) er en tidligere italiensk fodboldspiller, som var målmand for bl.a. Avellino, Juventus og Genoa.

Han opvoksede i Spoleto og efter en kort afstikker til Inter, hvor han dog aldrig kom til at spille, indledte han sin professionalle karriere hos Sambenedettese. 

I 1980/81 fik han sin debut i Serie A for Avellino. Her spillede han med succes i tre sæsoner, inden storklubben Juventus FC fik øjnene op for ham og hyrede ham som afløser for legendariske Dino Zoff, som indstillede karrieren i sommeren 1983. 

Hos de zebrastribede fra Torino opnåede Tacconi store triumfer. Han vandt to italienske mesterskaber, to pokalfinaler og nåede at vinde alt hvad vindes kan i international klubfodbold: en Europa Cup for Mesterhold, en Pokalvindernes Europa Cup, en Uefa Cup, et VM for klubhold og en europæisk Super Cup. Kun fire spillere udover Tacconi har vundet samtlige internationale titler for klubhold!

Han nåede også 6 landskampe, men stod i skyggen af Inters Walter Zenga, der flere gange blev kåret til verdens bedste målmand. Tacconi var dog reservemålmand for Italien ved VM i Italien i 1990 og var førstemålmand under OL i Seul i 1988, hvor Italien blev nr. 4.

I 1992 forlod han Juventus efter at den unge fremadstormende Angelo Peruzzi med en række fremragende præstationer slog ham af holdet. Tacconi afsluttede sin karriere med et par sæsoner i Genoa. 

Tacconi har altid været en kontroversiel person udenfor banen, en lettere anarkistisk spasmager, som tager gas på alt og alle. I 1999 stillede han op for Alleanza Nazionale, et meget højredrejet parti, til valget til Europaparlamentet. Men han blev dog ikke valgt ind. Senere har han uden held ligeledes forsøgt at komme ind i Milanos byråd. 

I 2003 var Tacconi med i den italienske udgave af Robinson. Men blev som den allerførste stemt hjem efter at være raget uklar med flere af de øvrige ø-boere.

Fodboldspillere fra Italien
Deltagere ved det europæiske mesterskab i fodbold 1988
Deltagere ved verdensmesterskabet i fodbold 1990
Aurelijus Skarbalius

Aurelijus Skarbalius, omtalt Auri Skarbalius, (født 12. maj 1973) er en litauisk fodboldspiller og træner.

Skarbalius blev i 1995 købt af Brøndby IF, der havde set ham i aktion for FK Inkaras Kaunas, da de to hold mødtes i UEFA Cuppen. Han spillede næste 200 kampe for Brøndby, inden han i 2005 skiftede til Herfølge Boldklub, hvor han i 2006 blev cheftræner, da Jesper Hansen forlod klubben i utide. Da Herfølge i 2009 fusionerede med Køge Boldklub fortsatte Skarbalius som træner for den nye klub, HB Køge.

1. januar 2012 skulle han efter planen have været ansat som assistenttræner i Brøndby IF. Men efter dårlige resultater i efteråret 2011 blev Henrik Jensen fyret 24. oktober 2011, og Skarbalius blev med øjeblikkelig virkning ansat som cheftræner – i første omgang indtil 31. december 2011.

I sæsonen 2012-2013 formåede han at holde Brøndby IF oppe i Superligaen og endte på en 9. plads. I juni 2013 fik klubben en ny ledelse, og denne valgte at stoppe samarbejdet med Skarbalius med øjeblikkelig virkning.

Den 10. september 2013 blev Skarbalius udnævnt til ny cheftræner i sjællandsserieklubben Haslev FC for efterårssæsonen 2013, og efter endt ophold i Haslev blev Skarbalius i februar 2014 præsenteret som træner for superligaklubben Viborg FF.

Auri sikrede 1. pladsen og oprykning til Superligaen med Viborg FF, men fik ikke sin kontrakt forlænget. Den 6. juli 2015 blev det offentliggjort, at han fra den 10. august 2015 skulle være Brøndby's nye U19 træner.

I marts 2016 blev han igen træner for Brøndbys hold i Superligaen, efter Thomas Frank havde opsagt sin stilling.

Eksterne henvisninger 
 Profil på Viborg FFs hjemmeside

Referencer 

Fodboldspillere fra Litauen
Fodboldtrænere fra Litauen
Fodboldtrænere fra Brøndby IF
Fodboldtrænere fra HB Køge
Fodboldspillere fra Brøndby IF
Fodboldspillere fra VMFD Zalgiris Vilnius
Fodboldtrænere fra Viborg FF
Serotype

En serotype (også kendt som serovar, serologisk type) er en stamme af bakterie, svamp eller virus som kan identificeres immunologisk ved reaktion med specifikke antistoffer og dermed adskilles fra andre stammer af samme art (serotypning). F.eks. forekommer den gram-negative bakterie Escherichia coli i mange forskellige serotyper.

Mikrobiologi
Bakterier
Vira
Svampe
Issues

Issues er det fjerde album fra nu metal-bandet Korn som blev udgivet d. 16. november 1999. Albummet indeholder fire forskellige cd-covere tegnet af fans der deltog i MTV-konkurrencen om at lave det bedste cover. Vinderen blev Alfredo Carlos som tegnede en bamse der blev albumcoveret.

Den første single "Falling Away from Me" blev brugt i TV-showet South Park i en episode med titlen Korn's Groovy Pirate Ghost Mystery. Bandet var med i tegnefilmen i form af Scooby-Doo mysterieløser.

Albummet indeholder fem små mellemspil mellem spor 1, 4, 7, 9 og 14 så sangene nærmest musikalsk hænger sammen. Issues er også det første album hvor der ikke er nogen skjulte spor på kun en statisk udtoning ved enden af albummet.

Mange fans mener at albummet er en af Korns bedste og allerede en måned efter udgivelsen havde den fået tildelt tre platin. Albummets genre tog også en ændring fra nu metal til alternativ metal. Bandet udtaler selv at grunden til det er at de ikke vil være en del af den populære mode og heller ville lave deres egne ting. Der er ingen hip-hop eller nu metal elementer på albummet.

Specieludgaven Issues kommer med en bonus EP med titlen All Mixed Up hvilket også er muligt at få separat.

Spor

Disk 1 
 "Dead" – 1:12
 "Falling Away from Me" – 4:30
 "Trash" – 3:27
 "4 U" – 1:42
 "Beg For Me" – 3:53
 "Make Me Bad" – 3:55
 "It's Gonna Go Away" – 1:30
 "Wake Up" – 4:07
 "Am I Going Crazy" – 0:59 (Lyder ens hvis den bliver spillet bagfra)
 "Hey Daddy" – 3:44
 "Somebody Someone" – 3:47
 "No Way" – 4:08
 "Let's Get This Party Started" – 3:41
 "Wish You Could Be Me" – 1:07
 "Counting" – 3:37
 "Dirty" – 7:50

Disk 2 (All Mixed Up, kun speciel version) 
 "A.D.I.D.A.S." (Radio Mix)
 "Good God" (Dub Pistols mix)
 "Got the Life" (Josh Abraham Remix)
 "Twist" / "Chi" (Live)
 "Jingle Balls"

Musikere 
 Reginald "Fieldy" Arvizu – Bas, programmering
 Jonathan Davis – Vokal, sækkepipe ("Dead"), Trommer ("Dead", Trash", "4 U", "It's Gonna Go Away", "Am I Going Crazy", "Wish You Could Be Me", "Dirty"), programmering
 James "Munky" Shaffer – Guitar
 David Silveria – Trommer
 Brian "Head" Welch – Guitar

Noter 

Album fra 1999
KoRn-album
Kernekraftulykke

En kernekraftulykke er defineret af Det Internationale Atomenergiagentur som en hændelse, der har alvorlige konsekvenser for personer, miljø eller for anlægget. Eksemplerne omfatter dødelig påvirkning af individer, større udslip af radioaktivitet i miljøet eller nedsmeltning af reaktorkernen." Det primære eksempel på en "større kernekraftulykke" er en ulykke hvor reaktorkernen beskadiges og der sker større udslip af radioaktivitet, som Tjernobylulykken i 1986.

De alvorligste kendte kernekraftulykker er:

 2011 Fukushima I-ulykkerne, INES 5 (pt 19. marts 2011), INES-7 midt april 2011
 2002 Davis-Besse-uheldet, INES 3
 1999 Tokaimuraulykken, INES 4
 1986 Tjernobylulykken, INES 7
 1979 Three Mile Island-ulykken, INES 5
 1961 K-19-ulykken
 1957 Sverdlov-ulykken
 1957 Windscale-ulykken, også kendt som Sellafield og Seascale

Referencer
Nimis

Nimis (Latin for "for meget") er en skulptur ved kysten i Kullaberg Naturreservat i Skåne i Sverige.

Skulpturen er lavet af af drivtømmer af kunstneren Lars Vilks, som også har lavet andre skulpturer i området.

Vilks begyndte konstruktionen af Nimis i 1980, og de svenske myndigheder har siden dengang krævet skulpturen fjernet flere gange, selvom den er blevet en populær turistattraktion.

Som protest mod myndighedernes forsøg på at fjerne Nimis har Lars Vilks erklæret området omkring Nimis for en selvstændig stat, Ladonia.

Eksterne henvisninger 
 Höganäs kommune vil se Nimis leve videre. Pressemeddelelse læst 7. oktober 2021.

Skulpturer
Svensk kultur
Skåne

de:Ladonien#Geschichte
Shrek

Shrek er en amerikansk computeranimationsfilm fra 2001. Filmen er baseret på William Steigs eventyr fra 1990 af samme navn.

Navnet "Shrek" har sin oprindelse fra det tyske ord Schreck, som også bruges på jiddisch (שרעק), og er kognat med ordet skræk på dansk.

I den engelske original lægger Mike Myers stemme til Shrek, mens Cameron Diaz lægger stemme til prinsesse Fiona, Eddie Murphy til det talende æsel og John Lithgow som den onde dværg Grev Farquaad.

Stemmen til Shrek blev oprindelig indspillet af Chris Farley. Efter hans død overtog Mike Myers hans rolle. Etter at Myers var færdig med at indspille alle replikkerne til rollen og filmproduktionen var godt i gang, bad Myers om at få lov til at indspille alle replikkerne forfra med en skotsk accent, som hans mor plejede at bruge da hun læste godnat-historier for ham.

Filmen blev lavet til at være af interesse for et voksent publikum, med mange voksen-orienterede vitser og temaer, men med en enkel historie og humor som skulle appellere til børn. Der blev brugt let genkendelig popmusik, og filmmusikken inkluderer musik af Smash Mouth, The Proclaimers, Jason Wade, Baha Men, og Rufus Wainwright.

Filmen blev ekstremt succesfuld og hjalp til at etablere DreamWorks som en stærk konkurrent til Walt Disney Pictures inden for animation,  specielt computer-animation. På grund af dette, har DreamWorks gjort Shrek til maskot for sine animerede produktioner.

Handling

Historien handler om en grøn trold ved navn Shrek, som bliver tvunget af Grev Farquaad til at redde prinsesse Fiona fra en drage, så Farquaad kan gifte sig med hende. På vejen bliver Shrek ven med et talende æsel, og bliver forelsket i Fiona.

Filmen indeholder parodier på mange kendte eventyr og klassiske Disney-film, samt actionfilmen The Matrix. Grev Farquaad ligner Disneys direktør Michael Eisner, som i 1994 fyrede den nuværende direktør for DreamWorks, Jeffrey Katzenberg.

Stemmer 

I Mindre Roller

 Annette Heick
 Anders Ørsager
 Grethe Mogensen
 Henrik Koefoed
 Julian T. Kellermann
 Lars Lippert
 Lars Thiesgaard
 Lasse Lunderskov
 Niels Weyde
 Peter Aude
 Peter Røschke
 Peter Zhelder
 Rosalinde Mynster
 Vibeke Dueholm

Eksterne henvisninger

Se også
Shrek 2
Shrek den Tredje
Shrek Den Lykkelige

 
Amerikanske film fra 2001
Animationsfilm fra USA
Komediefilm fra USA
Oscar for bedste animationsfilm
Engelsksprogede film
Søllerød Boldklub

Søllerød Boldklub (SB) var en dansk fodboldklub fra Nærum, som blev stiftet den 13. december 1966 som en fusion af fodboldafdelingerne i Holte Idrætsforening og Søllered-Nærum Idrætsklub. Hjemmebanekampene blev spillet på Rundforbi Stadion. Den 25. februar 2002 fusionerede klubben med Vedbæk Boldklub og blev til Boldklubben Søllerød-Vedbæk. Klubben spillede på Rudegård Stadion i perioden 1967-79 i Danmarksserien Kreds 2.

Tidligere fodboldklubber i Danmark
Fodboldklubber under DBU Sjælland
Nærum
Laxmanniaceae

Laxmanniaceae er en familie der rummer ca. 15 slægter med arter, der vokser i Nord- og Sydamerika, på stillehavsøerne, i Australien og i Sydøstasien. Familien kan – som her – betragtes som en selvstændig gruppe af slægter, eller dens slægter kan henføres til Asparges-familien.

 Acanthocarpus
 Arthropodium
 Chamaescilla
 Chamaexeros
 Kordyline (Cordyline)
 Eustrephus
 Laxmannia
 Lomandra
 Murchisonia
 Romnalda
 Sowerbaea
 Thysanotus
 Trichopetalum
 Xerolirion

 
Asparges-ordenen
Vedbæk Boldklub

Vedbæk Boldklub (VB) var en dansk fodboldklub fra Vedbæk, som var medlem af Sjællands Boldspil-Union. Klubben blev stiftet i 1918 af feriegæster, der typisk kom fra København og som spillede fodbold sammen hver sommer. Hjemmebanekampene blev spillet på Vedbæk Stadion. Klubben havde godt 370 medlemmer forinden  fusionen den 25. februar 2002 med Søllerød Boldklub, som blev til Boldklubben Søllerød-Vedbæk.

Tidligere fodboldklubber i Danmark
Fodboldklubber under DBU Sjælland
Boldklub
DBU Lolland-Falster

DBU Lolland-Falster er en lokalunion for fodboldklubber på Lolland-Falster, som blev stiftet den 29. juli 1906. Unionen har adresse i Nykøbing Falster og er medlem af Foreningen af Lokalunioner i Danmark (FLU) under Dansk Boldspil-Union (DBU) og derigennem Danmarks Idræts-Forbund (DIF). Klubber beliggende på Lolland-Falster og de omkringliggende øer kan optages som medlem af DBU Lolland-Falster.

Unionen er den næstyngste og næstmindste lokalunion under DBU.

Ekstern henvisning 
 DBU Lolland-Falsters officielle hjemmeside

Foreningen af Lokalunioner i Danmark
Fodbold på Lolland-Falster
Sæbekassebil

En sæbekassebil er et firhjulet køretøj uden motor. En sæbekassebil kan være drevet af gravitation (f.eks. på bakke) eller løbere der skubber.

Et af de mest velbevarede eksempler på denne sport er Det Danske Spejderkorps' årlige løb for sæbekassebiler, Oak City Rally. Her dyster over 200 sæbekassebiler hvert år om at gennemløbe den næsten 10 km lange rute fra Farum Station til spejdercentret Egemosen.

Navnet sæbekassebil stammer tilbage til før 1950erne, og er opstået ud af de tønder og sæbekasser som købmænd og andre større forbrugere fik leveret sæbe i, her oftest sæbespåner. Tønderne der var lavet af krydsfiner brugte datidens børn som køler på deres hjemmelavede køretøjer,som en efterligning af de helt gamle racerbiler.
Sæbekassebilerne var ofte meget simple bestående af et bræt med et løst drejeligt et på tværs foran, og det hele påsat 4 barnevognshjul.

De mest simple uden en sæbekasse kunne man styre med fødderne, mens de der havde fået fat i en rigtig sæbekasse/tønde havde et reb gjort fast i hver side af det drejelige bræt som en tømme på en hestevogn, og her sad føreren af sæbekassebilen med benene inde i tønden, der var lukket fortil af tøndens bund.

Eksterne henvisninger 

 San Fernando Valley Illegal Soapbox Federation 
 Zero Error Racing,Inc. – Tips, tricks, aftermarket parts, advise, and tools
 Oak City Rally

Legetøj
Køretøjer efter type
Menneskedrevet fremdrift
Konvertering mellem potentiel energi og kinetisk energi
Huxi Bach

Huxi Bach (født Christian Bækgaard Bach 9. marts 1978 i Aalborg) er en dansk radio- tv-vært og satiriker. Han er bl.a. kendt for at være vært på programmet Boogie i sine tidlige år og senere for bl.a. Den Løse Kanon på DR P3.

Han har desuden turneret med flere one-man-shows.
Huxi Bach er søn af komponist Erik Bach

Karriere 
Huxi Bach har arbejdet en del med både tv, stand-up og radio. Han fik sit gennembrud som vært på ungdomsmusikprogrammet Boogie i 2002.

Fra 2007 til sommeren 2008 var han vært på radioprogrammet Mondo på P3 sammen med medvært Iben Maria Zeuthen. Under OL i Beijing 2008 var han vært på P3's program Kammerat Kina med medværten Maja Rosager.

Af tidligere meritter kan også nævnes tv-programmet Clement Direkte, som han lavede sammen med Clement Kjersgaard. Desuden er han vært i Danmarks Radios direkte udsendelse fra freestyle-konkurrencen MC's Fight Night – i 2007 for 5. år i træk.

Han var fra september 2009 vært på P3-programmet Den løse kanon sammen med journalist Karen Thisted. Programmet havde et gennemsnit på 456.000 lyttere hver dag og blev sendt sidste gang d. 17. december 2010.

I 2011 har Huxi deltaget i flere udsendelser af Live fra Bremen som nyhedsoplæser i indslaget Nyhederne sådan cirka!.

I programmet Økonomi for Dummies fra 2012 undersøgte og forklarede Huxi sammen med Karen Thisted økonomiske begreber med hjælp fra økonomer.

2012 startede Huxi Bach som vært på radioprogrammet Huxi og Det Gode Gamle Folketing på Radio24Syv, hvor han ugentligt inviterer tre forskellige tidligere medlemmer af Folketinget til en debat om aktuel politik.

I november 2015 var han konferencier ved Danish Music Awards Folk, hvilket han gentog i 2016.

I 2017 modtog Huxi Bach, Rune T. Kiddes Hæderspris.

I 2019 blev han vært på DR´s ugentlige nyhedssatireprogram Ugen plus det løse som indtil videre har kørt i 2 sæsoner.

I foråret 2022 lavede Huxi Bach en videnskabs/dokumentarserie til TV2 med titlen Huxi & Konspirationsteorierne. Gennem 4 afsnit afsøgte Huxi bla. vaccineskeptikere, 5G-stråling og Deep State.

I maj 2022 startede Huxi podcasten Ubegribeligt på Danmarks Radio. Podcasten om alt det Huxi synes er ubegribeligt, fra selvmordsmyrer til universets uendelighed.

I januar 2023 startede Huxi, sammen med Aminata Amanda Corr, nyheds-satireprogrammet Ugen Forfra på P1.

Huxi Bach har turneret landet rundt med flere one-man shows siden 2012.

Shows 
Huxi's første one-man show var Huxi's store kærlighed i 2012. I 2014 turnerede han med sit andet one-man-show Hjælp. I sit tredje one-man-show kaldet Valg i 2016, introducerede han satiriske sange. I 2017-2018 turnerede Huxi Bach med sit fjerde show Ind til benet, og showet blev i 2018 vist på DR2.

 Huxi's store kærlighed (2012)
 Hjælp (2014)
 Valg (2016)
 Ind til benet (2018)
 Nye tider (2020)
 Alt Er Godt (2022)

Referencer

Eksterne henvisninger 
 
 

Radioværter fra Danmark
Personer fra Aarhus
Ansatte i DR
Retsplejerådet

Retsplejerådet blev nedsat i 1961 og afgiver efter Justitsministeriets anmodning indstilling om ændringer i retsplejeloven. Rådet er også rådgivende organ for Justitsministeriet med hensyn til retsplejebestemmelser i særlovgivningen og i internationale overenskomster.

Sammensætning 

Formand

Landsretspræsident Bjarne Christensen

Faste medlemmer

Advokat Karen Dyekjær

Landsdommer Olaf Tingleff

Advokat Jens Rostock-Jensen

Professor, lic.jur. Gorm Toftegaard Nielsen

Kontorchef Christina Toftegaard Nielsen

Retsassessor Mai Ahlberg

Medlemmer med hensyn til rådets behandling af kommissoriet om en generel reform af den civile retspleje
Direktør Adam Wolf

Landsdommer Michael Kistrup

Retspræsident Henrik Linde

Professor, dr.jur. Eva Smith

Professor, dr.jur. Erik Werlauff

Medlemmer med hensyn til rådets behandling af spørgsmål, der berører politi og anklagemyndighed

Politidirektør Johan Martini Reimann

Statsadvokat Hanne Schmidt

Kilder og eksterne hjemmesider 

Justitsministeriets hjemmeside om Retsplejerådet 

Danske råd
Justitsministeriet
Strafferetsplejeudvalget

Strafferetsplejeudvalget blev nedsat af Justitsministeriet i 1968 med den opgave at gennemgå og komme med forslag til ændring af alle retsplejelovens bestemmelser om straffesagers forberedelse, herunder om anholdelse, varetægtsfængsling og betingelserne for politiets anvendelse af de forskellige efterforskningsmidler (ransagning, beslaglæggelse, telefonaflytning etc.). Efter at have afgivet 12 betænkninger, afsluttede udvalget dette arbejde i 1995.

Efterfølgende har udvalget efter anmodning fra Justitsministeriet beskæftiget sig med forskellige strafferetsplejemæssige problemstillinger, herunder ofres retsstilling og bortvisning af voldelige og truende personer fra hjemmet mv.

Danske myndigheder
Etableret i 1968
Justitsministeriet